KIRJALLINEN KYSYMYS E-3511/02 esittäjä(t): Erik Meijer (GUE/NGL) komissiolle. Tuomioistuimen tuomio joidenkin EU:n jäsenvaltioiden muiden valtioiden kanssa tekemistä kahdenvälisistä lentoliikennesopimuksista ja vaikutukset yhteistyöstä kieltäytyviin jäsenvaltioihin.



Virallinen lehti nro 161 E , 10/07/2003 s. 0098 - 0099



KIRJALLINEN KYSYMYS E-3511/02 esittäjä(t): Erik Meijer (GUE/NGL) komissiolle (10. joulukuuta 2002) Aihe: Tuomioistuimen tuomio joidenkin EU:n jäsenvaltioiden muiden valtioiden kanssa tekemistä kahdenvälisistä lentoliikennesopimuksista ja vaikutukset yhteistyöstä kieltäytyviin jäsenvaltioihin 1. Onko Euroopan yhteisöjen tuomioistuimen 5. marraskuuta 2002 joidenkin EU:n jäsenvaltioiden Yhdysvaltojen kanssa sopimista kahdenvälisistä lentoliikennesopimuksista annettu päätös johtanut ristiriitaiseen tilanteeseen, koska tuomioistuin vahvisti, että tämänkaltaisten sopimusten tekeminen ei ole enää jäsenvaltioiden, vaan EU:n toimivallassa, mutta se määräsi, että nykyiset kahdenväliset sopimukset ovat edelleen voimassa, koska jäsenvaltioiden lisäksi myös kolmansilla mailla on sopimuksiin liittyviä oikeuksia? 2. Oliko mainittu ristiriitainen tilanne syy, miksi komissio kehotti 20. marraskuuta 2002, että jäsenvaltioiden olisi vuoden kuluessa vapaaehtoisesti päätettävä kahdenväliset lentoliikennesopimuksensa, tai se mitätöisi kaikki sopimukset välittömästi tai takautuvasti? Vai oliko kyse siitä, että komissio yritti ainoastaan järjestää siirtymäajan, jonka kuluessa voitaisiin tehdä uusi EU:n ja Yhdysvaltojen välinen sopimus? 3. Miksi komissio odotti EU:n tuomioistuimen tuomiota ennen kuin se kehotti jäsenvaltioita toimiin, vaikka se oli jo vakuuttunut, että kolmansien valtioiden kanssa tehtäviä kahdenvälisiä lentoliikennesopimuksia koskeva toimivalta kuuluu komissiolle, ja oli ennakoitavissa, että tuomioistuimen päätös ei olisi täysin sitova? 4. Mitä tapahtuu, jos yksi tai useampi jäsenvaltio kieltäytyy lakkauttamasta nykyisiä Yhdysvaltojen kanssa tehtyjä lentoliikennesopimuksia? 5. Voisiko lentoliikennesopimuksiin liittyen syntyä samankaltainen tilanne, kuin mihin viitattiin ammattimaisen maantiekuljetuksen käyttämien maaöljytuotteiden kansallisia veronalennuksia koskevassa kysymyksessä E-1609/02(1), missä tapauksessa jäsenvaltiot sopivat yhdessä siitä, että ne eivät noudata komission suosituksia, eivät arvostele muiden jäsenvaltioiden toimintaa, luopuvat säännösten rikkomisesta johtuvista pakotteista, joiden ne katsovat olevan epätoivottuja, ja eivät ryhdy EU:n tasolla neuvotteluihin Yhdysvaltojen kanssa? (1) EYVL C 309 E, 12.12.2002, s. 145. Loyola de Palacion komission puolesta antama vastaus (13. helmikuuta 2003) 1. Euroopan yhteisöjen tuomioistuin vahvisti 5. marraskuuta 2002 antamissaan tuomioissa, että lentoliikennepalveluja koskeviin kahdenvälisiin sopimuksiin sisältyvät kansallisuuslausekkeet ovat yhteisön lainsäädännön vastaisia. Kyseiset sopimukset on siis saatettava mahdollisimman nopeasti yhdenmukaisiksi yhteisön lainsäädännön kanssa, jotta oikeudellinen tilanne saadaan selkiytettyä. Tuomioistuin totesi myös, että eräät sopimusten määräykset kuuluvat yhteisön yksinomaisen ulkoisen toimivallan alaisuuteen. Vaikka jäsenvaltioiden ja Yhdysvaltojen välisten sopimusten on todettu rikkovan yhteisön lainsäädäntöä, sopimuksia ei silti voida mitätöidä kansainvälisen oikeuden nojalla. 2. Jäsenvaltioiden velvollisuus on panna yhteisöjen tuomioistuimen tuomiot välittömästi täytäntöön. Tässä tapauksessa asianmukainen vastaus tuomioihin olisi irtisanoa kiistanalaiset sopimukset. Sopimuksen irtisanominen tulee tavallisesti voimaan vuoden kuluttua irtisanomisilmoituksen antamisesta, joten siihen asti sopimukset ovat voimassa kansainvälisen oikeuden nojalla, ja yhteisö voinee sillä välin neuvotella Yhdysvaltojen kanssa voimassa olevien sopimusten korvaamisesta yhteisön ja Yhdysvaltojen välisellä sopimuksella. 3. Sen jälkeen kun lentoliikenteen sisämarkkinat toteutettiin vuonna 1993, komissio on useaan otteeseen pyytänyt virallisesti jäsenvaltioita saattamaan niiden tekemät kahdenväliset ilmailusopimukset yhteisön lainsäädännön mukaisiksi. Komissio kehotti viimeksi 19. marraskuuta 2002 antamassaan tiedonannossa(1) jäsenvaltioita käynnistämään Yhdysvaltojen kanssa tehdyissä sopimuksissa mainitut irtisanomismenettelyt. 4. Jäsenvaltion on toteutettava yhteisön tuomioistuimen tuomion täytäntöön panemiseksi tarvittavat toimenpiteet. Jos jäsenvaltiot laiminlyövät velvollisuutensa, komission on pakko aloittaa Euroopan yhteisön perustamissopimuksen 228 artiklaan perustuvat menettelyt. Ne lentoliikenteen harjoittajat, joihin tuomioistuimen tuomiot vaikuttavat, voivat luonnollisesti ryhtyä asianmukaisiin oikeudellisiin toimiin turvatakseen suoraan Euroopan yhteisön perustamissopimukseen perustuvat oikeutensa. 5. Komissio pitää myönteisenä sitä, että jäsenvaltiot ovat vahvistaneet aikovansa panna yhteisöjen tuomioistuimen tuomiot asianmukaisesti täytäntöön. (1) KOM(2002) 649 lopullinen.